Ovca domáca

thumb|Jahňa na pastve

**Ovca domáca** alebo ľudovo či staršie **[[ovca]]** (lat. *Ovis aries*, synonymá pozri nižšie) je druh či poddruh z rodu ovca. Je to významné hospodárske zviera v svetovom i slovenskom poľnohospodárstve, hlavne v podhorských a horských oblastiach s vysokým zastúpením lúk a pasienkov. Hlavnými produktmi chovu oviec sú mäso a mlieko, vedľajšími produktmi sú vlna, rohovina, koža, vlnotuk a ovčí hnoj.

## Názvy
Tento druh/poddruh sa v systéme ovcí začleňuje rôzne:
* *Ovis aries* (v užšom zmysle)
* *Ovis ammon f. aries*
* *Ovis gmelini aries*
* *Ovis orientalis aries*
* *Ovis aries aries*
* *Ovis ammon aries*

Pozri aj ovca (Ovis).

## Odborné názvoslovie
Samica sa nazýva *bahnica* (alebo *ovca* v užšom zmysle), samec je *baran*, mláďa je *jahňa* (samčie *baránok*, samičie *jahnička*). Mladá ovca pred prvým oplodnením sa nazýva *jarka* alebo *jahnica*. Gravidita ovce sa v zootechnike nazýva *kotnosť* a pôrod *okotenie*. Obdobie tvorby mlieka po okotení je *laktácia*. Maštaľ na celoročný chov oviec, alebo len na zimné ustajnenie, sa nazýva *ovčiareň*; letné ustajnenie na pastvinách sa uskutočňuje v *[[košiar]]och* a nazýva sa *košiarovanie*.

## Fylogenéza
Ovca domáca je pravdepodobne polyfyletického pôvodu, to znamená, že má predkov vo viacerých divých druhoch oviec. Divé formy oviec sú veľmi variabilné a tvoria veľa miestnych variet. Za predkov domácich oviec sú považované nasledovné druhy: muflóny, kaspická stepná ovca (archar) a skupina vysokohorských oviec, z nich predovšetkým argali.

Ovce sú blízko príbuzné s kozami, od ktorých sa odlišujú slznými jamkami, paznechtovými žľazami a tvarom a postavením rohov. Rohy oboch pohlaví kôz a oviec sú na báze šošovkovitého prierezu. Avšak rohy baranov majú trojboký prierez.

## Plemená oviec
Podľa jemnosti vlny delíme plemená na:
* jemnovlnové ovce – všetky merinové ovce
* polojemnovlnové ovce – cigájky, kent, texel, polojemnovlnové krížence zošľachtenej valašky
* polohrubovlnové ovce – zošľachtená valaška, lincoln, leicester
* hrubovlnové ovce – valaška, karakulská ovca

Podľa úžitkového smeru delíme plemená na: 
* vlnové ovce – stavropoľské merinky
* vlnovomäsové ovce – slovenské merino, askánske a kaukazské meriny, výkrmové meriny
* mäsovovlnové ovce – Ile de France, kent, lincoln, leicester, corriedale, berrichonne du Cher
* dojné plemená s pravou vlnou – cigájky, východonemecké fridze
* dojné plemená so zmiešanou vlnou – zošľachtená valaška
* kožušinové a kožuchové plemená – karakulská a romanovská ovca

## Chov oviec na Slovensku a vlk dravý
Chov oviec na Slovensku môže byť ovplyvnený prítomnosťou vlka dravého (*Canis lupus*), ktorý zohráva dôležitú úlohu v ekosystéme reguláciou populácií kopytníkov. Hoci v niektorých oblastiach dochádza k útokom vlkov na hospodárske zvieratá, celkové škody predstavujú len malé percento z celkového počtu chovaných oviec. https://www.sopsr.sk/files/PS-o-vlka-draveho-na-Slovensku.pdf Na minimalizáciu týchto škôd sa odporúča využívať tradičné aj moderné ochranné opatrenia, ako sú pastierske psy, elektrické oplotenie a nočné uzatváranie stád.https://selmyskcz.sopsr.sk/wp-content/uploads/2020/02/Pr%C3%ADru%C4%8Dka-pre-chovate%C4%BEov-hospod%C3%A1rskych-zvierat-Interreg-%C5%A0lemy-SKCZ-1.pdf

## Referencie

## Zdroje
* Kliment a kol.: Všeobecná zootechnika, Príroda Bratislava, 1985
* Hlasný a kol.: Technológia živočíšnej výroby 2, Príroda, Bratislava, ISBN 80-07-00739-3
* JOZEF BUČKO: Monitoring populácie vlka dravého na Slovensku, NLC, 2020
* Finďo S., Skuban M.: Ako Chrániť hospodárske zvieratá proti veľkým šelmám. Spoločnosť pre karpatskú zver, 2011 [7, 17, 18]
* https://www.sopsr.sk/files/PS-o-vlka-draveho-na-Slovensku.pdf
* https://selmyskcz.sopsr.sk/wp-content/uploads/2020/02/Pr%C3%ADru%C4%8Dka-pre-chovate%C4%BEov-hospod%C3%A1rskych-zvierat-Interreg-%C5%A0lemy-SKCZ-1.pdf
* Finďo, S., Hood, A.: Interakcie veľkých šeliem a oviec na vybraných salašoch stredného Slovenska, 2001 [199 – 206]
* Podolák, J.: Tradičné ovčiarstvo na Slovensku. Veda Vydavateľstvo SAV, Bratislava, 1982

## Iné projekty

## Externé odkazy
* Zväz chovateľov oviec a kôz na Slovensku
* Farma oviec na strednom Slovensku
* Monitoring populácie vlka dravého na Slovensku 
* Chovatelia oviec na Slovensku

Kategória:Turovité
Kategória:Hospodárske zvieratá
Kategória:Poľnohospodárstvo
Kategória:Zootechnika
Kategória:Šľachtiteľstvo
Kategória:Pastierstvo